B ธุรกิจน้ำดิบสดใส! ลุยเพิ่มกำลังผลิต 12 ล้านลบ.ม. รับดีมานด์ลูกค้าพุ่ง
B ธุรกิจน้ำดิบสดใส เตรียมเพิ่มกำลังผลิตสำรอง 12 ล้านลบ.ม. รับดีมานด์ลูกค้าเพิ่มขึ้น เตรียมนำ “เทพฤทธา” เข้าจดทะเบียนในตลาดหลักทรัพย์ฯได้ตามแผนภายใน 2 ปี
B ธุรกิจน้ำดิบสดใส เตรียมเพิ่มกำลังผลิตสำรอง 12 ล้านลบ.ม. รับดีมานด์ลูกค้าเพิ่มขึ้น เตรียมนำ “เทพฤทธา” เข้าจดทะเบียนในตลาดหลักทรัพย์ฯได้ตามแผนภายใน 2 ปี
17 มิ.ย. 2565

ดร.ปัญญา บุญญาภิวัฒน์  ประธานเจ้าหน้าที่บริหาร บริษัทบี จิสติกส์  จำกัด(มหาชน) หรือ B  เปิดเผยว่า ภาพรวมธุรกิจจำหน่ายน้ำดิบ ที่ดำเนินกิจการโดย บริษัทเทพฤทธา จำกัด ซึ่งเป็นบริษัทร่วมทุน มีแนวโน้มเติบโตต่อเนื่อง ล่าสุดเตรียมเพิ่มกำลังการผลิตสำรองเป็น 12 ล้านลูกบาศก์เมตร รองรับความต้องการของลูกค้าจากปัจจุบันที่ผลิตได้ประมาณ 5-8 ล้านลูกบาศก์เมตร  โดยกลุ่มลูกค้าหลักเป็นผู้ประกอบการที่ผลิตน้ำประปา  ที่มีความเชื่อมั่นในคุณภาพน้ำดิบของบริษัทว่าอยู่ในเกณฑ์มาตรฐานที่สามารถนำไปผลิตน้ำประปาได้อย่างปลอดภัยต่อผู้บริโภค
“โดยที่ผ่านมาบริษัทได้ใช้เงินเพิ่มทุนบางส่วน เพื่อซื้อที่ดินเพิ่มรองรับการขยายแหล่งน้ำหลังจากที่เห็นสัญญาณการเติบโต ดีมานด์ของลูกค้าก็เพิ่มขึ้นเรื่อยๆ ทั้งในส่วนของลูกค้ารายเดิม และลูกค้ารายใหม่ ซึ่งส่วนใหญ่เป็นผู้ประกอบการผลิตน้ำประปา ที่เค้าเชื่อมั่นคุณภาพน้ำดิบของเรา ขณะนี้อยู่ระหว่างวางระบบ วางท่อ อีกไม่นานก็คงสามารถเพิ่มกำลังผลิตน้ำดิบได้ตามเป้าหมาย” ดร.ปัญญา กล่าว
ส่วนความคืบหน้าในการนำหุ้น บริษัทเทพฤทธา จำกัด เข้าจดทะเบียนในตลาดหลักทรัพย์อยู่ระหว่างการปรับโครงสร้างภายใน  เร่งสร้างรายได้ เพิ่มยอดขาย เพื่อให้ผลประกอบการสอดคล้องกับเกณฑ์ของตลาดหลักทรัพย์  ซึ่งบริษัทคาดว่าจะสามารถนำหุ้นเข้าจดทะเบียนในตลาดได้ตามแผนภายใน 2 ปี
อย่างไรก็ตามแผนการลงทุนของกลุ่ม B ยังเป็นไปตามแผนยุทธศาสตร์ที่โฟกัสใน  2 ธุรกิจหลักคือ กลุ่มธุรกิจขนส่งและโลจิสติกส์ที่เป็นมิตรต่อสิ่งแวดล้อม หรือ  Green Logistics  และธุรกิจสาธารณูปโภคที่เป็นมิตรต่อสิ่งแวดล้อมหรือ Green Utilities  ส่วนการลงทุนในสินทรัพย์ดิจิทัล เนื่องจากบริษัทได้เล็งเห็นถึงการเติบโตของคริปโทเคอร์เรนซี (Cryptocurrency) อย่างต่อเนื่อง ซึ่งเป็นการเพิ่มโอกาสในการดำเนินธุรกิจและผลการดำเนินงานในอนาคต